Властыр дэтхэнэ къуаншагъэми зэрыхуэфащэкIэ пэщIэувэн хуейщ
КIуэкIуэ Юрий Къэбэрдей-Балъкъэр Республикэм Террорым пэщIэтынымкIэ и комиссэмрэ КъБР-м и Оперативнэ штабымрэ я зэIущIэ иригъэкIуэкIащ. Абы хэтащ КъБР-м и Правительствэм и УнафэщI Храмов Константин, УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэм и аппаратым и федеральнэ инспектор Канунников Владимир, КъБР-м щыIэ хабзэхъумэ IэнатIэхэм я унафэщIхэр, Налшык къалэ округым и щIыналъэ администрацэм и Iэтащхьэ Къуэдзокъуэ Мухьэмэд сымэ.
Къызэхуэсахэр тепсэлъыхьащ «Зэтеува оперативнэ щытыкIэр зыхуэдэмрэ Гъатхэм, лэжьыгъэм я махуэшхуэр, Хэку зауэшхуэм къыщытхьа ТекIуэныгъэр илъэс 69-рэ зэрырикъур щагъэлъапIэкIэ жылагъуэ шынагъуэншагъэ къызэгъэпэщынымкIэ, террорист, экстремист щIэпхъаджагъэхэр къэмыгъэхъунымкIэ лэжьыпхъэхэмрэ я Iуэхум».
КIуэкIуэ Юрий зэIущIэм къыщыщыпсалъэм къыхигъэщхьэхукIащ щэхурылажьэ бандэхэм зэхащIыхьхэр, ахэр хабзэхъумэ органхэм я лэжьакIуэхэм зэратеуэр нэрылъагъуу нэхъ мащIэ зэрыхъуар, террорист унэтIыныгъэ зиIэ щIэпхъаджагъэхэр, хабзэм къемызэгъыу Iэщэ зэрызэрахьэр сэтей къэщIынымкIэ лэжьыгъэр зэрефIэкIуар. Абы къыдэкIуэу КъБР-м и Iэтащхьэм и къалэнхэр пIалъэкIэ зыгъэзащIэм жиIащ щIэпхъаджагъэ хьэлъэу ятхахэр дызэрыт илъэсым и япэ кварталым нэхъыбэ хъууэ зэрыхуежьар, уэрамхэм хабзэншагъэхэр зэрыщалэжьым, гъуэгухэм щIэщхъу куэд къызэрыщыхъум зэригъэпIейтейр.
ЩIыналъэм щыIэ хабзэхъумэ органхэмрэ Террорым пэщIэтынымкIэ лъэпкъ комитетымрэ къат хъыбархэм къызэрагъэлъагъуэмкIэ, террорист, экстремист къарууэ Кавказ Ищхъэрэм и щIыналъэм щыIэхэм дызыхуэкIуэ гуфIэгъуэ махуэхэм я щхьэр къаIэтынкIэ шынагъуэ зэрыщыIэр. Абы къыхэкIыу КIуэкIуэ Юрий къалэну къигъэуващ апхуэдэ щIэпхъаджагъэхэр къэмыхъун папщIэ зыхуэфащэ Iуэхухэр ялэжьыну, цIыхухэр сакъыу зэрыщытыным хуагъэсэну. Властыр дэтхэнэ къуаншагъэми зэрыхуэфащэкIэ пэщIэувэн хуейщ, — къыхигъэщхьэхукIащ КъБР-м и Iэтащхьэм и къалэнхэр пIалъэкIэ зыгъэзащIэм.
ЗэIущIэм хэтахэр нэгъуэщI Iуэху зыбжанэми тепсэлъыхьащ икIи абыхэм япкъ иткIэ яубзыхуащ накъыгъэ мазэм и пэщIэдзэм екIуэкIыну гуфIэгъуэхэм хэтыну цIыхухэм шынагъуэ къатемыгъэхьэным хуэунэтIа Iуэху пыухыкIахэр.
КъБР-м и Iэтащхьэмрэ Правительствэмрэ я пресс-IуэхущIапIэ.
